U-I-313/12
Natisni
Opravilna št.:
U-I-313/12
Datum odločitve:
24. 1. 2013
ECLI:
ECLI:SI:USRS:2013:U.I.313.12
Akt:
Uredba o spremembah Uredbe o podporah električni energiji, proizvedeni iz obnovljivih virov energije (Uradni list RS, št. 90/12), 2., 3., 4. in 6. čl.
Izrek:
Pobuda za začetek postopka za oceno ustavnosti in zakonitosti 2., 3., 4. in 6. člena Uredbe o spremembah Uredbe o podporah električni energiji, proizvedeni iz obnovljivih virov energije (Uradni list RS, št. 90/12), se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
BISOL EPC, d. o. o., Prebold in drugi
Datum vloge:
12. 12. 2012
Vrsta odločitve:
sklep
Vrsta rešitve:
zavrženje
Dokument:
US29990
Dokument v PDF obliki:
U-I-313-12.pdf
138 KB
Prenesite datoteko
U-I-313/12-7
24. 1. 2013
SKLEP
Ustavno sodišče je v postopku za preizkus pobude družbe BISOL EPC, d. o. o., Prebold, in drugih, ki jih zastopa Lidija Kobe, odvetnica v Ljubljani, na seji 24. januarja 2013
sklenilo:
Pobuda za začetek postopka za oceno ustavnosti in zakonitosti 2., 3., 4. in 6. člena Uredbe o spremembah Uredbe o podporah električni energiji, proizvedeni iz obnovljivih virov energije (Uradni list RS, št. 90/12), se zavrže.
OBRAZLOŽITEV
1. Pobudnice, ki so nekatere investitorice v fotovoltaične proizvodne naprave, druge pa izvajalke njihovih postavitev, izpodbijajo v izreku tega sklepa navedeni akt. Zatrjujejo, da je v neskladju z 2., 44. in 74. členom Ustave, v nasprotju z več zakonskimi predpisi ter z dvema direktivama Evropske unije. Zatrjujejo, da izpodbijane določbe učinkujejo neposredno. Predlagajo, naj Ustavno sodišče pobudo sprejme v obravnavo in do končne odločitve zadrži izvrševanje izpodbijanega akta.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo in 109/12 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijani predpis ne učinkuje neposredno. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-251/07 z dne 10. 1. 2008 (Uradni list RS, št. 6/08, in OdlUS XVII, 2). Iz razlogov, navedenih v citiranem sklepu, pobudnice, ki so investitorice v fotovoltaične proizvodne naprave, ne izkazujejo pravnega interesa za oceno ustavnosti in zakonitosti izpodbijanih določb.
4. Pobudnice, ki so izvajalke postavitve fotovoltaičnih proizvodnih naprav, pa z zatrjevanjem, da jim zaradi izpodbijanih določb utegne nastati škoda, če bodo nekateri investitorji odstopili od že sklenjenih pogodb o postavitvi takih proizvodnih naprav, ne izkazujejo pravnega interesa, temveč ekonomski interes. Ta pa ne zadostuje za izpolnjevanje procesne predpostavke iz 24. člena ZUstS (tako npr. v odločbi Ustavnega sodišča št. U-I-212/03 z dne 24. 11. 2005, Uradni list RS, št. 111/05, in OdlUS XIV, 84).
5. Ker pobudnice niso izkazale pravnega interesa za začetek postopka za oceno ustavnosti in zakonitosti izpodbijanih določb, je Ustavno sodišče njihovo pobudo zavrglo.
6. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: podpredsednik mag. Miroslav Mozetič ter sodnice in sodnika dr. Mitja Deisinger, dr. Dunja Jadek Pensa, mag. Marta Klampfer, Jasna Pogačar, dr. Jadranka Sovdat in Jan Zobec. Sklep je sprejelo soglasno.
mag. Miroslav Mozetič
Podpredsednik